**Jaunatklāto apstākļu būtība**

Lietas jaunas izskatīšanas sakarā ar jaunatklātiem apstākļiem jēga ir panākt, lai tiek taisnīgi un pareizi noregulētas tādas tiesiskās attiecības, kuras ar spēkā stājušos nolēmumu ir noregulētas nepareizi, jo tiesai nebija iespējams ņemt vērā visus jautājuma izlemšanai būtiskos apstākļus tādēļ, ka daļa no tiem – jaunatklātie apstākļi – atklājušies tikai pēc nolēmuma taisīšanas. No minētā izriet, ka apstāklim, uz kuru procesa dalībnieks norāda kā uz jaunatklātu, jāattiecas uz pieteikuma pamatu un prasījumu un jābūt tādam, kam ir būtiska nozīme lietas izspriešanā, iztiesājot lietu no jauna.

**Tiesnesim nav ierobežojuma izlemt pieteikumu sakarā ar jaunatklātiem apstākļiem**

Nav ierobežojuma izlemt pieteikumu sakarā ar jaunatklātiem apstākļiem tam pašam tiesnesim, kurš piedalījies lietas izskatīšanā pēc būtības. Jautājums par lietas izskatīšanu sakarā ar jaunatklātiem apstākļiem ir lietas turpinājums, nevis lietas jauna izskatīšana pēc tam, kad atcelts nolēmums, kura sastādīšanā piedalījies konkrētais tiesnesis.

**Latvijas Republikas Senāta  
Administratīvo lietu departamenta   
2023.gada 16.oktobra**

**RĪCĪBAS SĒDES LĒMUMS**

**Lieta Nr. A420197020, SKA-926/2023**

[ECLI:LV:AT:2023:1016.A420197020.16.L](https://manas.tiesas.lv/eTiesasMvc/nolemumi/pdf/515990.pdf)

[1] Ar spēkā stājušos Administratīvās apgabaltiesas 2021.gada 27.oktobra spriedumu noraidīts pieteicēja [pers. A] pieteikums par nemantiskā kaitējuma atlīdzinājumu saistībā ar Jelgavas cietuma administrācijas prettiesisku faktisko rīcību.

Pieteicējs vērsās tiesā ar pieteikumu par lietas jaunu izskatīšanu sakarā ar jaunatklātiem apstākļiem. Pieteicējs par jaunatklātu apstākli uzskata Eiropas Komitejas spīdzināšanas un necilvēcīgas vai pazemojošas rīcības vai soda novēršanai (turpmāk – Komiteja) 2022.gadā sniegto vērtējumu par apstākļiem Latvijas ieslodzījuma vietās, atzīstot, ka: Latvijas ieslodzījuma vietās arvien esot augsts savstarpējās vardarbības līmenis, tostarp neformālā ieslodzīto hierarhija (kastu sistēma) joprojām esot galvenais ieslodzīto dzīves pamats, kas daļu ieslodzīto pakļauj augstākam vardarbības draudu līmenim; zemākās kastas ieslodzīto sadzīves apstākļi nereti robežojas ar Eiropas Cilvēka tiesību un pamatbrīvību aizsardzības konvencijas 3.panta pārkāpumu; kastu sistēma dominē ar ieslodzījuma vietas personāla un vadības ziņu. Pieteicēja ieskatā šie secinājumi apstiprina to, ka pieteicēja ievietošana Jelgavas cietuma kamerā Nr. 209 notikusi necilvēcīgas apiešanās nolūkā, kas saistīta ar viņa seksuālo orientāciju un atrašanos ieslodzīto neformālās hierarhijas zemākajā kastā. Tādēļ šāda ieslodzījuma vietas rīcība atzīstama par prettiesisku un tādu, kas radīja kaitējumu pieteicēja veselībai un aizskāra viņa cieņu un godu. Tiesa pretēji objektīvās izmeklēšanas principam neesot noskaidrojusi patiesību lietā.

[2] Ar apgabaltiesas tiesneša 2023.gada 29.augusta lēmumu atteikts pieņemt pieteikumu par lietas jaunu izskatīšanu sakarā ar jaunatklātiem apstākļiem, jo tiesa konstatēja procesuālus šķēršļus pieteikuma pieļaujamībai.

Pieteicējs apgabaltiesas tiesneša lēmumu pārsūdz Senātā.

[3] Pārbaudot pārsūdzēto apgabaltiesas tiesneša lēmumu saistībā ar blakus sūdzībā norādītajiem argumentiem, senatoru kolēģija atzīst par pamatotu tiesneša secināto, ka pieteikums sakarā ar jaunatklātiem apstākļiem nav pieļaujams. Savukārt blakus sūdzība ir acīmredzami nepamatota, un tās izskatīšana ir atsakāma.

Minētais pamatojams ar turpmāko.

[4] Lietas jaunas izskatīšanas sakarā ar jaunatklātiem apstākļiem jēga ir panākt, lai tiek taisnīgi un pareizi noregulētas tādas tiesiskās attiecības, kuras iepriekš ar tiesas nolēmumu, kas jau stājies spēkā, noregulētas nepareizi, jo tiesai nav bijis iespējams ņemt vērā visus jautājuma izlemšanai būtiskos apstākļus tādēļ, ka daļa no tiem – jaunatklātie apstākļi – atklājušies tikai pēc nolēmuma taisīšanas. Tāpēc iepriekšējais nolēmums, ar kuru noregulēts attiecīgais jautājums un kura taisīšanā nav ņemti vērā visi būtiskie apstākļi, atceļams, un tā vietā tajā pašā jautājumā taisāms jauns nolēmums, kurā ņemami vērā jaunatklātie apstākļi (*Senāta 2008.gada 11.aprīļa lēmuma lietā Nr. SKA‑256/2008 8.punkts*).

No minētā loģiski izriet, ka apstāklim, uz kuru procesa dalībnieks norāda kā uz jaunatklātu, jāattiecas uz pieteikuma pamatu un prasījumu un jābūt tādam, kam būtu būtiska nozīme lietas izspriešanā, iztiesājot lietu no jauna.

No lietas materiāliem konstatējams, ka pieteicējs sākotnēji sūdzējās par dažādiem apstākļiem Jelgavas cietumā. Ar Ieslodzījuma vietu pārvaldes 2020.gada 20.marta lēmumu Nr. 1.13‑J/189 par prettiesisku atzīta Jelgavas cietuma administrācijas rīcība, laikā no 2019.gada 30.jūlija līdz 2020.gada 10.janvārim ievietojot pieteicēju kamerā Nr. 209, kurā nebija nodrošināts pietiekams dabiskais apgaismojums; netika konstatēts, ka pret pieteicēju būtu pieļauta diskriminācija saistībā ar ieslodzīto neformālo hierarhiju un pieteicēja seksuālo orientāciju. Lēmums netika pārsūdzēts un stājās spēkā. Līdz ar to administratīvais process par diskrimināciju ieslodzīto neformālās hierarhijas un pieteicēja seksuālās orientācijas dēļ ir noslēdzies ar minēto lēmumu. Šo apstākļu pārvērtēšanai izskatāmajā lietā nav tiesiska pamata.

Izskatāmās lietas priekšmets ir tikai atlīdzinājuma prasījums. Proti, šajā lietā izlemjams vienīgi tas, vai par Jelgavas cietuma administrācijas prettiesisko rīcību, laikā no 2019.gada 30.jūlija līdz 2020.gada 10.janvārim liekot pieteicējam uzturēties kamerā Nr. 209, kurā nebija nodrošināts pietiekams dabiskais apgaismojums, nosakāms atlīdzinājums naudas izteiksmē. Atlīdzinājuma prasības izvērtējuma ietvaros nav jāpievēršas tiem apstākļiem, kurus pieteicējs uzskata par jaunatklātiem. Citiem vārdiem sakot, Komitejas secinājumi neattiecas uz izskatāmās lietas priekšmetu un to izvērtēšana nevarētu ietekmēt šajā lietā izšķiramo jautājumu par atlīdzinājuma veidu. Tādējādi tie apstākļi, uz kuriem pieteicējs norāda kā uz jaunatklātiem, neattiecas uz pieteikuma pamatu un prasījumu, un tie nav atzīstami par jaunatklātiem apstākļiem izskatāmas lietas kontekstā.

Tas ir nepārvarams šķērslis pieteikuma sakarā ar jaunatklātiem apstākļiem pieļaujamībai. Līdz ar to pieteikumu pamatoti atteikts pieņemt.

[5] Atbildot uz blakus sūdzības apsvērumiem par procesuāliem jautājumiem, senatoru kolēģija norāda turpmāko.

Atbilstoši Administratīvā procesa likuma 354.panta pirmajā daļā noteiktajam pieteikumu sakarā ar jaunatklātiem apstākļiem izskata tā pati tiesa, ar kuras spriedumu vai lēmumu pabeigta lietas izskatīšana *pēc būtības*. No jaunatklātu apstākļu institūta jēgas izriet, ka pieteikumu sakarā ar jaunatklātiem apstākļiem var iesniegt vienīgi par nolēmumu, kas atrisina lietu pēc būtības (*Senāta 2010.gada 31.maija lēmuma lietā Nr. SJA‑15/2010, A42252605, 5.punkts*). Ar Senāta rīcības sēdes lēmumu, kas pieņemts par iesniegto kasācijas sūdzību, lietu pēc būtības neizlemj. Lietas izskatīšana pēc būtības ir noslēgusies ar apgabaltiesas 2021.gada 27.oktobra spriedumu. Tādējādi pieteikums sakarā ar jaunatklātiem apstākļiem ir iesniedzams par apgabaltiesas spriedumu un piekritīgs izlemšanai apgabaltiesai, nevis Senātam.

Pieteikuma sakarā ar jaunatklātiem apstākļiem izlemšana vispirms paredz tiesnesim apsvērt, vai pieteikumā vispār ir norādīti tādi apstākļi, kas atbilstoši Administratīvā procesa likuma 353.pantam varētu tikt atzīti par jaunatklātiem. Konstatējot, ka pieteikumā nav norādīts neviens eventuāli jaunatklāts apstāklis, tiesnesis atsaka pieņemt attiecīgo pieteikumu (likuma 356.panta pirmā daļa) vai, ja pieteikums tomēr ir pieņemts, tad to noraida (likuma 357.panta trešā daļa). Apgabaltiesas tiesnesis ir ievērojis šo kārtību.

Pieteicējs nepamatoti saskatījis ierobežojumu pieteikumu sakarā ar jaunatklātiem apstākļiem izlemt tam pašam apgabaltiesas tiesnesim, kurš piedalījies lietas izskatīšanā pēc būtības. Jautājums par lietas jaunu izskatīšanu sakarā ar jaunatklātiem apstākļiem ir lietas turpinājums, nevis lietas atkārtota izskatīšana pēc tam, kad atcelts nolēmums, kura sastādīšanā konkrētais tiesnesis piedalījies. Šāda situācija neatbilst likuma „Par tiesu varu” 15.panta pirmajā daļā un Administratīvā procesa likuma 116.pantā ietvertajam liegumam tiesnesim piedalīties lietas atkārtotā izskatīšanā.

Pamatojoties uz Administratīvā procesa likuma 320.1pantu un 338.panta astoto daļu, senatoru kolēģija

**nolēma**

atteikt izskatīt [pers. A] blakus sūdzību par Administratīvās apgabaltiesas tiesneša 2023.gada 29.augusta lēmumu.

Lēmums nav pārsūdzams.

|  |  |  |
| --- | --- | --- |
| Senatore V. Krūmiņa | Senatore Dz. Amerika | Senatore D. Makarova |